Morten Homann (SF), 2003-04-10:
Vi når langt omkring i den her debat.
Jeg vil tage mig den frihed at tage udgangspunkt i det spørgsmål, som er stillet i forespørgslen.
For det bygger jo på den problemstilling, at nok er der indgået boligforlig, og nok er der som en del af det boligforlig sket en nedsættelse af grundkapitalen, eller rettere forud for det.
Men det, der jo i virkeligheden er historien bag, er, at det bl.a. på grund af pres fra venstrefløjen allerede under den forrige regering blev besluttet, at man ville nedsætte grundkapitalen, og det ser vi - håber vi - resultatet af i dag.
Vi er selvfølgelig meget begejstrede for, at det faktisk lykkedes at få sat ekstra gang i det almene byggeri på trods af de krumspring, man har gjort for at lægge en dæmper på det igen. Men efter det er sket, er hele debatten om det, man kunne kalde indholdet af den almene sektor, gået i stå.
Spørgsmålet netop om modernisering; spørgsmålet om råderet; spørgsmålet om, hvordan man løser de boligsociale opgaver; den debat er gået fuldstændig i stå.
Man kunne jo få den mistanke, at det skyldes, at man fra regeringspartiernes og Dansk Folkepartis side er fuldstændig blottet for visioner med hensyn til, hvad der skal ske for folk i den almene sektor, og hvordan man kan få forbedret deres livsvilkår.
Man kunne også få den tanke, at det altovervejende omdrejningspunkt for regeringens politik er spørgsmålet om salg af almene boliger.
Det står ikke på dagsordenen i dag, men jeg vil sige, at det at have hørt både ministerens besvarelse og regeringspartiernes ordførere kun har bestyrket mig i, at det, der er det altafgørende omdrejningspunkt for regeringens boligpolitik, er, at den skal tvangssælge de almene boliger.
Det betyder, at skal man have sådan et projekt, som på mange måder er dødsdømt på forhånd - juridisk, økonomisk, i forhold til den opbakning, det vil få - og skal man sælge sådan et projekt, så bliver man nødt til at nogle gøre nogle krumspring for i det mindste at kunne få folk til at bide på.
Og et af de krumspring, man kan gøre, er at sørge for at gøre det så lidt attraktivt som muligt at bo i den almene sektor.
Hvis man kan gøre det så lidt attraktivt som muligt at bo i den almene sektor, så er der i det mindste håb om, at der er nogle folk, som vil benytte sig af regeringens limpind og hoppe på den for at komme væk.
Jeg tror, at det er i det lys, man skal se afvisningen af f.eks. at udvide råderetten, for råderetten kan netop være et meget, meget godt redskab til at sørge for, at man som beboer i den almene sektor kan få et mere attraktivt sted at bo.
Noget, som tilpasser sig ens individuelle behov, de behov og de lyster, som man har med sin familie på det pågældende tidspunkt.
Det er et meget, meget vigtigt omdrejningspunkt i SF's boligpolitik at tage udgangspunkt i det enkelte menneske, at tage udgangspunkt i den enkelte familie; de behov, som man har.
Derfor synes vi, at det er et glimrende princip at sige: Råderetten er i udgangspunktet fri.
De begrænsninger, som skal ligge i råderetten, skal være det absolut minimale og begrundes sagligt, som det også er udtrykt i det forslag til vedtagelse, som er blevet fremsat tidligere.
Så den her frihed til at indrette sin bolig og frihed til at råde over sin bolig er helt afgørende for SF.
Vi kan så konstatere, at det ikke er alle, som er lige optaget af den frihed, og at der åbenbart er en opfattelse af, at der er to sæt rettigheder i det her land.
Ét sæt for dem, som ejer deres egen bolig, og ét sæt for dem, der lejer.
Hvis man er utilfreds med det, så er regeringens svar, at så kan man få lov til at skifte fra at være lejer til ejer, men lejerne skal stadig væk have et sæt B-rettigheder, for de skal stadig væk ikke have friheden til at indrette deres egne boliger. Jeg må konstatere, at der godt kan findes liberale partier i dansk politik, partier, som går ind for frihed.
De er tydeligvis ikke repræsenteret i regeringen eller i dens parlamentariske grundlag lige for øjeblikket, men i SF vil vi meget gerne melde os under fanerne og sige, at vi går ind for frihed.
Vi går ind for, at man skal have råderetten til at indrette sin egen bolig.
Derfor har vi været medforslagsstillere, og vi vil naturligvis også stemme for det forslag til vedtagelse, som hr. Keld Albrechtsen fremsatte tidligere.